Vrou spring glo uit bewegende motorArgieffoto ŉ Vrou, vermoedelik in haar 40’s, is Donderdagmiddag beseer toe sy na bewering uit ŉ bewegende voertuig gespring het. Russel Meiring, woordvoerder van ER24, het gesê die voorval het op Wallmansthalweg naby Hammanskraal plaasgevind. “Toe paramedici by die toneel opdaag was die polisie reeds op die toneel. Die vrou het aan die kant van die pad gelê, omring deur lede van die publiek,” het Meiring gesê. Volgens Meiring het sy veelvuldige skaaf- en skuurplekke opgedoen maar geen ernstige beserings nie. Die vrou is behandel en na die Jubilee- provinsiale hospitaal vervoer vir verdere behandeling. Die omstandighede rondom die voorval is nog nie bekend nie. Die polisie ondersoek die voorval.